西湖曲
作者：吳龍翰
朝代：宋

paragraphs: 十里風光烟水白，嵯峨帝城紫霧隔。
笛聲吹斷蒲葉風，鷺飛界破青山色。
湖波鱗鱗織成縠，翠蓋紅幢機上簇。
長安冨兒美少年，馬行紫陌香塵撲。
畫舫誰家窈窕娘，半額鵞黄時様粧。
玉手折花嬌無力，花枝斜掛銀絲長。
隔花躊蹰意相屬，稍稍談笑聞餘香。
夕陽西下漢水逺，無計問覔雙瓊璫。
巫山高哉但入夢，安得插翅飛其傍。
君不見吳姬采蓮自唱曲，君王尚在舟中宿。